Mari Kalkun

Mari Kalkun (s. 1. huhtikuuta 1986 Viro) on virolainen nykykansanmuusikko. Hänen musiikkinsa ammentaa virolaisesta ja võrolaisesta kansanperinteestä. Hän käyttää lauluissaan sekä viron että võron kieltä, ja hän on usein sovittanut paikallisia runoja niihin sanoituksiksi itsekirjoittamiensa lyriikoiden lisäksi. Kalkun säveltää musiikkinsa suurelta osin itse, ja hänen käyttämiään soittimia ovat muun muassa kannel, piano ja harmonikka. 

Kalkun julkaisi ensimmäisen albuminsa vuonna 2007. Hän on soolouransa ohella työskennellyt myös suomalais-ugrilaista musiikkia tekevän kansainvälisen, Helsingissä vuonna 2012 perustetun Mari Kalkun & Runorun -yhtyeensä kanssa. Kalkun on esiintynyt useissa maissa, ja hänet on palkittu muun muassa Etnokulp-gaalassa parhaaksi laulajaksi vuonna 2013 ja Viron yleisradion vuoden 2020 vuoden muusikko -palkinnolla.

Kalkun on kotoisin Võrumaan maakunnasta, missä hän asuu isoisovanhempiensa rakennuttamassa talossa. Hän opiskeli kulttuurituottajaksi Tarton yliopiston Viljandin kulttuuriakatemiassa, ja myöhemmin hän valmistui maisteriksi Viron musiikki- ja teatteriakatemiasta. Hän oli opiskellut myös Sibelius-Akatemiassa Helsingissä vaihto-oppilaana.

Lähteet 

Vuonna 1986 syntyneet
Virolaiset lauluntekijät
Virolaiset laulajat
Virolaiset säveltäjät
Kansanmuusikot
Elävät henkilöt